Fransoi promyé ? Pétèt in bon nouvèl ! - Oté
Fransoi promyé ? Pétèt in bon nouvèl !
Justin / 18 mars 2013
Bann katolik na in nouvo pap dopi dé troi zour. Sa sé in n’afèr lé inportan, a komansé pou in milyar dé san milyonn pèrsone i pratik rolijyon-la, mé pa solman pou zot pars, mi pans, nana ankor plizyèr milyar d’moun kisoi napoin rolijyon, kisoi na in n’ot rolijyon va suiv l’aktyalité é zot va pran an kont sak lo nouvo pap va di. Zordi li di i fo lit kont la mizèr. Li sort mèm di, i fo in légliz pov pou bann pov... nana shanjman pou arivé suivan la manyèr légliz va aplik so prinsip-la. Tout fason, la lit kont la mizèr sa in n’afèr k’i fo pa néglizé, vi k’nana in gran kantité d’moun i viv dann la mizèr, kisoi dann péi pov, kisoi dann péi rish. Près in milyar d’moun i soufèr la fin, na mèm poin do koi ranpli zot vant. Astèr i fo atann sak li va di pou konbate la mizèr... Si sé par la sharité, suivan lo sans domoun i done so mo-la. Mi pans, sar pa tro éfikas, si i shanj pa lo sistèm ékonomik, si i aboli pa lésploitasion l’om par l’om, donk si, konm i di, lo mond i shanj pa d’baz.
Mi antann in pé lé kontan pars lo pap i sort l’Amérik di sid. Dizon sa sé in n’afèr lozik pars sé dann lo sid nana plizanplis katolik. Mé l’Arzantine ? Zot i koné sa in péi la soufèr la diktatir militèr pandan sètan : in diktatir militèr avèk son kortèz la réprésyon, la tortir, l’asasina, l’anlèvman bann zanfan... Lé vré, an déor i parl pi si tèlman sèt afèr-la, mé dann lo péi i anparl in bonpé. I anparl pou l’égliz l’Arjantine pars lo rol l’Égliz, suivan sak i di épi sak i ékri té pa tro klèr... In pé i fé roprosh lo pap li mèm, dann an li lété lo provinsyal bann zézuit son péi.
Vré, pa vré ? Lo vatikan la démanti. Vré, pa vré ? In zour, mi pans va konète... Astèr, pou zordi é pou domin demoun va ziz lo nouvo pap suivan lo rol li va pran pou konbate la mizèr. In pé i di pars li la pran lo nom Fransoi Promyé é konm Fransoi d’Asiz la pass inn vi pou konbat la mizèr, sé pétèt in bon nouvèl !
20 mars 2013, 13:59, par joevany
Justin i parle de baz c’est bien mais sad li la oublier ce ke le moune les corrompus jusqua la moelle. Pou raccourcirs et simplifier c’est le coeur de l’homme qui fo changer le coeur a un vide en forme de Dieu c’est a la clef.